时间:2017-05-28 11:28:22 来源:德宏团结报
2015 ning shata 3 hta,《101》hpyen la dingsa ngu ai laika ka na matu, ginjo kung- hpan hpaji rapdo shali laika hpung hte Sakhkung mungdo hko shabra dap ni hte asen htu ton rai, ringja hpyen la ni a maumui amyu myu hkan sok sagon, seng ang laika tam hti, dat nu hkan masha ni ka ton ai, Japan majan hta Jinghpo hpyen la ni hpe shagrau ai laika ni tam hti rai nna, ngai dang myit shachyo ai made mi shachyo la nna ka na ngu myit ai raitim, sumrai laika galu la- ngai ka na matu loi jamjau to nga ai ten hta, galang mi Hkunmin de zuphpong lung yang, Nhkum Ma Hpang hpe so la nna, manam dap ko jahta chyai ga ai.
Shi hpe ya hte hpa bo mu galo kyin nga nta ngu san yang, shi tsun ai, du gaba Hong Yi mu shangun nna, 《101 Jinghpo hpyenla》ngu ai laika gale kyin nga nngai nga nna tsun ai majo. Ngai nau na gabu mat nna, yup ra kon she gahtan rot hkra,laika dai ngai hpe mung jo yu yang nmai yi? Ngai mung 101 ni hte seng ai laika ka hkyem nga nngai ngu san dat ni ai. Shi go she mai le, ya ngai nta du wa jang, nang a datnu de shalai dat ya na nga nna, ngai nchye tsun hkra gabu mat ni ai.
Kam she rai sai, ngai pyi laika dai ka na matu maumui nlo nna chyum nga yang, ya laika dai mu hti jang go hpa ntsang ra na sai ngu myit nna, nta de du wa n dot she rai sai. Nta du wa ai hte nrau nhtau rai laika dai hpo hti yu yang, myit bai mada gom sai, laika hta Jinghpo la ni magrau gade grang ma ai, Japan hpyen mun lam si yang, Jinghpo ni go lahkong tsa daram sha si hkala ai nga ka da ma ai.
Maning na shata 5 hta Muje na sara Lashi Tu Ja anhte ko lung wa u ai, muhtam gok ko ngai hpe Nmyit sinli ga na ni shapro ai laika buk langai wa jo nna, gan hpo galam hti yu yang, Muiho La Tsai ngu ai ringja hpyen la wa go, galang mi Japan hpyen la kru hte lam hpunggo ko tut hkrum re shaloi, shi hkrai sha Japan hpyen la dai ni hpe, manit manga pyi n du ai lama kolan ri hte ma hkra galun apro sat kau ai nga ai ka bang ton, bai langai mi go sak 14 ning re Jinghpo ma Ngai Tong ngu ai wa go, ma rai tim aga hkum ai majo, kinyu mu grai lapyin nna, Japan ni chye kau ai hpang masin nau pot mayu nna, shi a mayat lam gadai di kau ya nna jasat kau aimajo, Ameriga hpyen du gaba wa pyi mungdan donghkon chyen mi shayu hkra makoi mayang poi galo ya ai, nga nna ka bang ton ma ai.
Ngai hkrai sha laika hti ngut nna, Muiho La Tsai a lam lama lo lo ka bang da yang grai gaja na wa, ngu anyam dat ai hpe, Lashi Tu Ja na dat nna: “Shi no hkrung to nga ai le, Kingdung ga ko nga ai ai.”
“Go teng a ni e, ya asak latsa jan ning raisai mi…”
“Cha e, maning sha sara gaba Maran Ja Gunshi ko nan sa du nna, shi a gasha ni Jansi ga e nga ai hpe mung wa gawan let, ningwa hpe sa jahkrum ga, lam shabra一 ngai pru ya na ngu yang, gasha wa go ngai pyi sakmatsat shi jan rai sayang, nye wa go nnga jin sai ngu nkam nna, dat bung ni shodan let, ngai nan sa woi madun na ngu yang, jahtum e gasha wa go nnang non nonai hpang nta galo kyin ai majo nhkan nang ai da.” nga nna tsun ai majo ngai pyi she na mau mat ni ai.
Shaloi jang ngai go shi hpe she sa woi tam rit ngu jang, shi mung aloi sha hkro nu ai. Dai raiyang Kingdung ga de Myen Sam ni majan bo ai no hkring ga bai nga mat sai, yinam ta bai shang wa hkra la kau ai hpang, lani mi shi gyenan bai gayat ai, la-wu Myen mung do moru tsinyam gatut ai majo nmai hkom ai bai rai sai da. Ginhtong pyihtong wa sayang she, Htai mung de mahtang sa hkrum hkat yang mai nhten nga nna, Htai mung de hkrum na hku gadi hkat saga ai.
2016 ning shata 12 pro 1 ya ko nna pro 4 ya laman, share ninghkring Muiho La Tsai ko, shi Japan majan shang lom yang na a- hkyak di ai maumui ni sa lu san la ai majo, ngai grai myit pyo mat ni ai. Laika dai hpe ya ten hta ka ngut wa sai, lachyum lo malo chye mayu yang, laika dai mahtang hkap hti na hku she di saga.
zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn